FEE Suomi

FEE Suomi (vanhalta nimetään Suomen Ympäristökasvatuksen Seura) on ympäristökasvatuksen edistämiseen, kehittämiseen ja tukemiseen erikoistunut asiantuntijajärjestö. Järjestö on perustettu vuonna 1990. FEE Suomi tekee työtä sen puolesta, että Suomen kasvattajilla on halua ja edellytyksiä välittää lapsille ja nuorille kestävän kehityksen mukaisia tietoja, taitoja ja asenteita.

FEE Suomi on kansainvälisen ympäristökasvatusjärjestö FEE:n jäsen ja hallinnoi FEE:n ympäristökasvatusohjelmia Suomessa. FEE Suomen toteuttamia ohjelmia ovat Vihreä lippu, Ympäristöreportterit ja Green Key. Muita keskeisiä toimintamuotoja ovat aktiivinen yhteiskunnallinen vaikuttaminen ympäristökasvatuksen aseman parantamiseksi, alan yhteistyön koordinointi ja tiedonvälitys. FEE Suomi järjestää vuosittain alan päätapahtuman, valtakunnalliset Ympäristökasvatuspäivät.

Organisaatio 
FEE Suomi on valtakunnallinen ympäristökasvatusjärjestö, jolla on henkilö- ja yhteisöjäseniä ympäri maata. Vuonna 2005 järjestön alla aloitti toimintansa ensimmäinen paikallinen jäsenyhdistys, Haavi - Varsinais-Suomen ympäristökasvatusyhdistys. Haavi toimi vuoteen 2019 saakka. FEE Suomen tavoitteena on perustaa lisää paikallisia toimintaryhmiä tai jäsenyhdistyksiä ja antaa sitä kautta ympäristökasvatuksesta kiinnostuneille mahdollisuus verkostoitua ja osallistua toimintaan. FEE Suomen hallitus koostuu ympäristökasvatusalan asiantuntijoista. Järjestöllä on useita työryhmiä, joiden tehtävänä on edistää ympäristökasvatuksen eri osa-alueita. Työryhmien toiminta on avointa jäsenille.

Toiminta

Ympäristökasvatusyhteistyö 
FEE Suomi järjestää vuosittain syksyllä valtakunnalliset Ympäristökasvatuspäivät, jotka kokoavat yhteen alan toimijoita. Keväisin ympäristökasvatuksen alueellisten verkostojen toimijoita kootaan yhteen. Lisäksi FEE Suomi koordinoi valtakunnallista ympäristökasvatustyötä tekevien järjestöjen yhteistyöfoorumia, Pyöreää pöytää.

Yhteiskunnallinen vaikuttaminen 
Järjestö toimii ympäristö- ja luontojärjestöjen edustajana ympäristökasvatuskysymyksissä. FEE Suomi tähtää siihen, että ympäristökasvatus saadaan mukaan kaikkiin kasvatusta ja koulutusta ohjaaviin asiakirjoihin, ja että järjestöjen ympäristökasvatustyö jatkuu tulevaisuudessakin. Järjestö pyrkii myös lisäämään ympäristökasvatustyön tunnettavuutta ja painoarvoa ja pitämään säännöllisesti yhteyttä poliittisiin päättäjiin ympäristökasvatuksen edistämiseksi. FEE Suomi julkaisee Ympäristökasvatus-lehteä.

Ympäristökasvatusohjelmat 

Vihreä lippu on kansainvälinen päiväkotien, koulujen ja oppilaitosten kestävän kehityksen ohjelma, jonka tavoitteena on tarjota lapsille ja nuorille kestävän kehityksen kasvatusta ja osallistaa lapsia ja nuoria. Ohjelma tavoittaa noin 90 000 suomalaista lasta, nuorta, opettajaa ja muuta henkilökuntaa. Vihreä lippu on osa kansainvälistä Eco-Schools –ohjelmaa, joka toimii yli 40 maassa. YK:n ympäristöohjelma UNEP suosittelee Vihreää lippua. Suomessa Vihreä lippu -ohjelman suojelijana toimii kansanedustaja Pekka Haavisto.

Lisäksi FEE Suomi järjestää Ympäristöreportterit-kilpailua nuorille sekä Green Key -ohjelmaa majoitusalalle.

Lähteet

Aiheesta muualla 
www.feesuomi.fi
https://www.fee.global/
www.vihrealippu.fi
Ympäristöreportterit 
Green Key

Suomalaiset ympäristöjärjestöt
Ympäristökasvatus